U nizu terorističkih napada koji su u petak navečer pogodili Pariz ubijeno je 132 ljudi.

Tužitelji kažu da je sedam napadača u tri skupine organiziralo šest napada diljem Pariza. Odgovornost za napade preuzela je Islamska država.

Žrtve su, prema dosadašnjim informacijama, iz 15 različitih zemalja. Među poginulima je i Milko Jozić, belgijski državljanin hrvatskog podrijetla.

Tijek današnjih događaja pratite u nastavku:

7.45 sati - Francuska vojska je s 20 bombi bombardirala uporišta Islamske države u gradu Raqqa u sjevernoj Siriji. Pogodili su regrutacijski centar džihadista, kamp za obuku i skladište oružja, priopćilo je francusko ministarstvo obrane. Glasnogovornik ministarstva je rekao kako je ovo najveći napad francuske vojske dosad u Siriji. Francuski ministar vanjskih poslova Laurent Fabius kazao je da su napadi francuske vojske legitimni, a da je odluka da se oni provedu bila politička te da Francuska mora biti "prisutna i aktivna" u borbi protiv terorista.

7.30 sati - Francuska policija provela je racije u pet gradova diljem zemlje, odnosno u Bobignyju kraj Pariza, Toulouseu, Grenobleu, Jeumontu i Saint-Denisu, a zbog napada u kojem je, prema zadnjim informacijama, poginulo 132 ljudi.

23.05 sati - Zemlje G20 će donijeti "mjere" protiv "pojačanog kolanja stranih terorista", od "nadzora granice" do "pojačanja sigurnosti u zračnom prometu", navodi se u nacrtu izjave koju je AFP dobio u nedjelju. Među tim mjerama predsjednici država i vlada predviđaju "razmjenu operativnih informacija, kontrolu granica radi otkrivanja kretanja, preventivne mjere i prikladan pravosudni odgovor. Surađivat ćemo kako bismo pojačali sigurnost u međunarodnom zračnom prometu", navodi se u tom tekstu koji se treba objaviti na summitu u Antalyji, na jugu Turske. U nacrtu izjave osuđuju se "gnusni" napadi koji su se u petak dogodili u Parizu i napadi u Ankari 10. listopada, ali se izrijekom ne spominje nijedna skupina ni teroristička organizacija. Zemlje G20 u tekstu koji predsjednici država i vlada još nisu potvrdili, ističu da je nužno presjeći kanale financiranja terorizma i suzbiti "terorističku propagandu", napose na internetu. "Borba s terorizmom je glavna zadaća" za dvadeset svjetskih sila, čiji su se čelnici u nedjelju i u ponedjeljak okupili u tom turskom ljetovalištu, opet po tom nacrtu izjave. Borba s terorizmom je već bila uvrštena na dnevni red susreta, ali se nakon džihadističkih napada u petak u Parizu u kojima je poginulo 129 ljudi, nametnula kao glavna tema.

22.55 sati - Slovenski ministar vanjskih poslova Karl Erjavec osudio je u nedjelju prilikom upisivanja u knjigu žalosti u francuskom veleposlanstvu u Ljubljani terorističke napade u Parizu, i naglasio potrebu razlikovanja terorista od migranata koji bježe od nasilja, ratova i terorizma. Postoji mogućnost da su pojedini počinitelji pariškog zločina u Europu došli migrantskom rutom, ali je neophodno praviti razliku između tih pojedinaca i izrazite većine migranata jer oni zapravo bježe od ekstremizma koji ugrožava i europske vrijednosti, ocijenio je Erjavec, objavilo je slovensko ministarstvo vanjskih poslova. Slovenija je odgovorna članica međunarodne zajednice kad je riječ o borbi protiv terorizma i zalaže se za jačanje sigurnosnih mjera pri kontroli migrantskog vala, te je pred događajima u Parizu na svojoj schengenskoj granici pojačala sigurnosne mjere, pri čemu očekuje i europsku solidarnost, ali jačanje mjera sigurnosti ne treba ići u pravcu smanjivanja ljudskih i drugih prava, ocijenio je Erjavec.

22.25 sati - Francuzi su sa napali neslužbeni glavni grad Islamske države Raqqu, piše Reuters. U napadu je 10 borbenih aviona sa 20-ak bombi uništilo zapovjedni i kontrolni centar, džihadistički centar za regrutaciju, skladište streljiva i kamp za treniranje boraca, izvijestilo je francusko Ministarstvo unutarnjih poslova. Napad je izveden u koordinaciji sa američkim snagama.

22.15 sati - Četiri francuska dužnosnika potvrdila su AP-u da je policija ispitala i pustila bjegunca nekoliko sati nakon napada u Parizu. AP piše da su ga ispitali nakon što je policija zaustavila automobil blizu belgijske granice i satima nakon što su vlasti već identificirale Saleha Abdeslama kao muškarca koji je iznajmio VW Polo pronađen napušten na mjestu napada. Za Abdeslamom je danas izdana međunarodna tjeralica. Jedan od njegove braće se razno eksplozivom u Parizu, a drugi je pritvoren u Belgiji. On je bio jedna od tri osobe u automobilu koji je zaustavila policija u subotu ujutro, kazao je francuski dužnosnik. Četvero francuskih dužnosnika potvrdilo je da su policajci zaustavili Abdeslama, pregledali mu osobnu iskaznicu i potom ga pustili. Svi su govorili pod uvjetom anonimnosti jer nisu autorizirani za javno iznošenje detalja o istrazi.

21.40 sati - Govoreći za CNN, francuski senatorica Nathalie Goulet je potvrdila da je Bilal Hadfi bio jedan od bombaša samoubojica koji je napao Stade de France. Dodala je da je rođen 1995. godine i da je živio u Belgiji. Ranije je i Washington Post pisao da je Hadfi jedan od napadača, a vjeruje se da se u Siriji borio za Islamsku državu. Goulet je kazala da je muškarac povezan sa napadom, za kojim je izdana tjeralica i još uvijek je u bijegu, najvjerojatnije imao ulogu izraditi bombe. Bjegunac Abdeslam Salah je jedan od troje braće za koju se vjeruje da su sudjelovali u napadima.

21.20 sati - Francuska policija je pozvala svjedoke u vezi s čovjekom koji je "možda umiješan u pariške napade", Salahom Abdeslamom, za kojim je belgijsko pravosuđe izdalo međunarodnu tjeralicu. Salah Abdeslam, rođen 15. rujna 1989. u Bruxellesu je "opasan i nemojte ništa poduzimati sami", preporuča policija. Belgijsko pravosuđe je izdalo međunarodnu tjeralicu za tim čovjekom koji je živio u četvrti Molenbeek u Bruxellesu.

21.14 sati - Dužnosnik grčke Vlade rekao je za Sky News da vjeruje kako se alžirski terorist koristio lažnom sirijskom putovnicom kako bi uspio iz Sirije stići u Francusku. Registrirali su ga pritom u Grčkoj, Srbiji i Hrvatskoj.

21.10 sati - Iz pariških bolnica demantirali su ranije objavljenu vijest da je broj mrtvih porastao sa 129 na 132 osobe, kako je ranije objavio AFP. Broj mrtvih je još uvijek 129. Od 80 osoba koje su bile u kritičnom stanju troje je umrlo u subotu, 42 je još uvijek na intenzivnoj njezi, 35 više nije na intenzivnoj njezi.

20.19 sati - Turske vlasti su kazale da su spriječile veliki teroristički napad u Istanbulu koji se trebao dogoditi u petak kada su teroristi napali Pariz, piše AFP. Policija je u petak privela pet osoba u Istanbulu uključujući i osumnjičenika koji je blizak zloglasnom Jihadi Johnu. SAD tvrdi kako su Jihadi Johna nedavno ubili u napadu bespiliotnom letjelicom u Siriji.

20.19 sati - Ministar Ostojić: Hrvatska je odgovorila na sva pitanja francuske policije. Opširnije OVDJE

20.09 sati - Hollande želi produljiti izvanredno stanje na tri mjeseca. Opširnije OVDJE

19.47 sati - Policija je izvukla oružje i reagirala blizu restorana Le Carillon u Parizu zbog sumnjivog vozila, izvijestio je Reuters.

Foto: Reuters/PIXSELL/Ilustracija

19.35 sati - Policajci su kazali AP-u da je petarda izazvala paniku na trgu Place de la Republique. Novinarka BBC-ja objavila je snimku trenutka u kojem su ljudi počeli bježati s tog mjesta.

The terrifying moment that a false alarm panicked crowds at the Place de la Republique in central #Paris (Reuters) pic.twitter.com/k31qlv82e3 — Julia Macfarlane (@juliamacfarlane) November 15, 2015

19.20 sati - AFP piše da je broj mrtvih u pariškim napadima porastao na 132. Oko 352 ljudi je ozlijeđeno, a oko stotinu ih je još u kritičnom stanju.

19.15 sati - Stotine su u panici pobjegle s pariškog trga Place de la Republique. No, čini se kako se radilo o lažnoj uzbuni jer su se ljudi ubrzo vratili na Trg koji je blizu koncertne dvorane Bataclan, piše Guardian. Navodno su neki ljudi mislili da su čuli pucnjavu.

- Ljudi su vikali: Maknite se! Drugi su govorili da su čuli pucnjavu - kazao je glumac Martin Duuachat koji je došao iskazati počast žrtvama na trgu Place de Republique. Potom je, zajedno s prijateljem, pobjegao u obližnji hotel. U roku 15 minuta ljudi su se počeli vraćati na trg, no i dalje se na njima mogla iščitati nervoza zbog glasina o pucnjavi.

Panique place de la République mais la foule est déjà de retour sur la place pic.twitter.com/N3GbGQtrg2 — Sarah Moulai (@SrhMoulai) November 15, 2015

18.47 sati - G20 počeo minutom šutnje za žrtve u Parizu i obećao snažan odgovor teroristima. Opširnije OVDJE

18.45 sati - Identificirano je truplo drugog bombaša samoubojice pronađeno u koncertnoj dvorani Bataclan u Parizu, doznaje se u nedjelju od više izvora. Izvor blizak istrazi navodi da je bombaš bio francuski državljanin, a drugi izvor da je belgijski. Jedan od njegove braće koji je bio pritvoren je u Belgiji, pušten je na slobodu, navodi francuski policijski izvor. Protuterorističke službe nemaju informacije o trećem bratu koji je možda jedan od bombaša samoubojica ili je u bijegu, rekli su ti izvori. Belgija je izdala tjeralicu za njim. Trojica braće živjela su u Bruxellesu, rekao je jedan od izvora. Osobna iskaznica trećeg brata - o kojemu istražitelji nemaju informacija - bila je predočena u subotu ujutro u prometnoj kontroli na francusko-belgijskoj granici. Istražitelji nastoje utvrditi je li ju predočio njezin vlasnik. Dosad su identificirana dvojica od sedmorice bombaša koji su poginuli u napadima što su Pariz zavili u crno. Prvi je identificiran kao Omar Ismail Mostefai, 29-godišnji Francuz s prebivalištem u pariškom predgrađu.

18.10 sati - Francuski dužnosnici su kazali da traže osumnjičenog za napade u Parizu koji je uspio pobjeći, piše BBC. Za njim je izdana međunarodna tjeralica. Tjeralica je izdana za Abdeslamom Salehom, rođenim 1989. godine iz Bruxellesa. Policija upozorava ljude da je "opasan", a traže ga zbog povezanosti sa stravičnim napadima u Parizu.

[AppelàTémoin] La #PJ recherche 1 individu susceptible d'être impliqué ds les attentats du 13/11/2015 #ParisAttacks pic.twitter.com/Gpr4MY1I53 — Police Nationale (@PNationale) November 15, 2015

17.05 sati - AFP piše da su tri brata sudjelovala u napadima na Pariz, a za jednog se vjeruje da još uvijek bježi. Jedan od uhićenih u Belgiji je brat muškarca koji je iznajmio crni Volkswagen Polo, izvještava BFMTV. Tog muškarca još uvijek traže francuska i belgijska policija, piše Guardian.

16.55 sati - Teroristi dogovarali napad na Pariz putem PlayStationa?! Opširnije OVDJE

16.48 sati - Tri od sedam napadača u Parizu bili su francuski državljani, kazali su dužnosnici iz Francuske i Belgije, piše Guardian.

16.45 sati - SAD i Francuska "intenzivirat" će svoje napade i koordinaciju u borbi protiv Islamske države u Sirji i Iraku, kazao je savjetnik američkog predsjednika za nacionalnu sigurnost Ben Rhodes.

16.40 sati - Dvojica Francuza koji su boravili u Bruxellesu, od kojih jedan u četvrti Molenbeek, bili su među počiniteljima atentata u petak navečer u Parizu i poginuli su na licu mjesta, navelo je belgijsko savezno tužiteljstvo u priopćenju i objavilo da je dosad uhićeno sedam osoba. Dva automobila registrirana u Belgiji, koja su u Parizu pronašli francuski istražitelji, unajmljena su početkom tjedna u području Bruxellesa, navodi tužiteljstvo. Ukupno je od subote sedam osoba uhićeno u Belgiji u sklopu belgijske istrage, dodao je isti izvor čime je broj privedenih povećan jer je ranije u nedjelju načelnica općine potvrdila belgijskim medijima da je u opsežnim policijskim operacijama u subotu uhićeno pet osoba. U sklopu istrage izvršenog ili planiranog terorističkog napada "belgijska veza" četvrti put u zadnjih godinu i pol dana vodi u Molenbeek-Saint-Jean, jednu od 19 općina bruxelleske aglomeracije. Grad Molenbeek je bio jedan od glavnih industrijskih centara u Belgiji, zbog čega je i nazvan "mali Manchester". Danas je getoizirana, siromašna općina s velikim udjelom muslimanskog stanovništva, podrijetlom iz Maroka i Turske, koje se ni u trećoj generaciji nije uspjelo integrirati u belgijsko društvo.

16.30 sati - Policija potvrdila: Muškarac osumnjičen za napade u Parizu registriran u Opatovcu. Opširnije OVDJE

16.20 sati - Svjedok iz Pariza: Rekao sam da vjerujem u Boga i da nisam Francuz pa me nisu ubili. Opširnije OVDJE

15.55 sati - Djevojka preživjela napad u Parizu praveći se da je mrtva sat vremena. Opširnije OVDJE

15.30 sati - Mirko Galić: Pariz je meta jer je simbol zapadne civilizacije. Opširnije OVDJE

15.15 sati - Dva automobila koje su koristili napadači unajmljena su u Belgiji, prenosi RT.

15.09 sati - Policija još uvijek pokušava uhvatiti jednog muškarca umiješanog u napade, javljaju francuski mediji. BFM TV prenosi policijske izvore da jedan francuski državljanin, koji je unajmio VW Polo viđen ispred Bataclana, nije bio među sedmero poginulih napadača ni muškarcima uhićenima u Belgiji. Postaja je također navela da su trojica muškaraca zaustavljena na francusko-belgijskoj granici u subotu navečer, ali kako njihova imena nisu bila na popisu traženih pušteni su dalje, pretpostavlja se do Molenbeeka, predgrađa Bruxellesa gdje je od jučer uhićeno osmero ljudi.

Belgijska radiotelevizija RTBF objavila je da su dvoje napadača iz Bruxellesa. Jedan od njih bio je iz četvrti Molenbeek-Saint-Jean.

14.45 sati - Crnogorac (51) koji je prije dva tjedna tijekom rutinske kontrole uhićen u Bavarskoj s eksplozivom i kalašnjikovima rekao je policiji da je išao u Pariz kako bi vidio Eiffelov toranj, ali odbija pričati o napadima, rekla je policija, prenosi Guardian. Pokušava se otkriti postoji li veza između muškarca i napada.

U njegovom su autu pronađeni eksploziv, osam jurišnih pušaka, tri pištolja, sustav za satelitsku navigaciju, kao i ceduljica s jednom pariškom adresom.

- Osumnjičenik je rekao da je htio vidjeti Eiffelov toranj u Parizu i onda se vratiti doma te da nije znao za oružje i eksplozive u autu - priopćila je policija.

14.00 sati - U Belgiji je došlo do nova dva uhićenja povezana s napadima u Parizu. "Ukupno smo imali pet uhićenja koja povezujemo s napadima u Parizu", izjavio je gradonačelnik kvarta Molenbeek. U Belgiji je iznajmljeno vozilo, koje su koristili napadači. Ukupno 7 osoba dosad je privedeno u Belgiji.

13.45 sati - Objavljena je snimka belgijskih policajaca kako privode muškarca kojeg se povezuje s napadima u Parizu.

This is the moment Belgian police swooped on a suspect in connection to the Paris terror attack (courtesy: RTL) https://t.co/MkLlNlP7rH — Channel 4 News (@Channel4News) November 15, 2015

13.30 sati - Na međunarodnom skupu u Beču, gdje se raspravlja o Siriji, irački ministar vanjskih poslova Ibrahim al-Džafari izjavio je da su iračke tajne službe zapadnim zemljama prenijele informacije o skorim napadima u Europi i SAD-u, posebice istaknuvši Francusku. Spominuo jei Washington, Rim, te Iran.

13.05 sati - Identificirana su tijela 103 osobe ubijene u atentatima u Parizu u petak navečer, ali između 20 i 30 još nije, rekao je francuski premijer Manuel Valls.

- Tijela 103 osobe su identificirana, a preostalih između 20 i 30 će biti identificirana sljedećih sati - precizirao je nakon sastanka s obiteljima žrtava.

On je rekao da je najmanje 129 osoba ubijeno u atentatima a više od 350 je ranjeno.

12.50 sati - Švicarska treba poboljšati kontrole na svojim granicama nakon napada u Parizu u kojima je ubijeno 129 osoba, rekao je ministar obrane i civilne zaštite Uli Maurer u izjavi koju su danas objavile švicarske novine. Švicarska je priopćila u subotu da će pojačati sigurnost na granicama, ali nije iznosila detalje.

- Ja zagovaram jačanje naših (graničnih) kontrola - rekao je Maurer za SonntagsBlick.

12.10 sati - Članice Europske unije ne bi se trebale prepustiti prvim porivima da odbiju primiti izbjeglice nakon napada u Parizu jer su napadači u Francuskoj bili kriminalci, a ne tražitelji azila, rekao je danas predsjednik Europske komisije Jean-Claude Juncker.

- Ne bi trebali miješati različite kategorije ljudi koji dolaze u Europu - rekao je Juncker na tiskovnoj konferenciji na marginama summita G20 u turskom gradu Beleku. Jedan od napadača u Parizu je identificiran kao migrant koji je ušao u EU preko Grčke zajedno s drugim izbjeglicama.

- Onaj koji je odgovoran za napade u Parizu... je kriminalac, a nije izbjeglica niti je tražitelj azila - kazao je Juncker.

11.40 sati - Le Figaro je objavio još detalja o pronađem automobilu koji su koristili teroristi: U crnom Seatu su pronađena tri kalašnjikova. Francuski tužitelj je ranije izvijestio da su napadi na restorane i kafiće u Parizu vršeni upravo kalašnjikovima

11.30 sati - U znak odavanja počasti žrtvama terorističkog napada sutra će u podne biti uključene sve sirene na području cijele Republike Hrvatske, u trajanju od 60 sekundi, izvijestio je DUZS.

11.20 sati - Vlada Republike Hrvatske održala je danas telefonsku sjednicu na kojoj je donijela Odluku o proglašenju Dana žalosti u Republici Hrvatskoj povodom žrtava terorističkih napada u Parizu. Danom žalosti proglašen je ponedjeljak, 16. studenoga 2015. godine.

Dan žalosti označava se obveznim isticanjem zastave Republike Hrvatske na pola koplja na svim zgradama u kojima su smještena tijela državne vlasti i tijela jedinica lokalne i područne (regionalne) samouprave, te zgradama u kojima je sjedište ili se obavlja djelatnost pravnih osoba, odnosno u kojima fizičke osobe obavljaju samostalnu djelatnost.

Na Dan žalosti ne mogu se održavati zabavne priredbe. Pravne osobe koje obavljaju televizijsku i radijsku djelatnost svoje programe prilagodit će obilježavanju Dana žalosti, osobito na način da će emitirati programe koji po svojoj naravi odgovaraju obilježavanju tog dana.

11.19 sati - Pariška policija objavila je da su sirijske putovnice nađene kod terorista lažne, te vjerojatno napravljene u Turskoj

11.10 sati - Prema informacijama nadležnih francuskih tijela, među poginulima i ranjenima u terorističkom napadu u Parizu nema hrvatskih državljana, javio je danas MVEP.

"Ministarstvo vanjskih i europskih poslova i dalje je u stalnom kontaktu s francuskim nadležnim institucijama i izvijestiti će s novim informacijama. Uspostavljeni dežurni telefoni u funkciji su za sve koji traže informacije o rodbini i prijateljima. U Hrvatskoj u MVEP-u 01/4569-964, te u Veleposlanstvu Hrvatske u Parizu, 0033 1 537 00 280 i 0033 7 852 44 533", objavio je MVEP.

11.00 sati - Omar Ismael Mostefai, rođen 21. studenog 1985. godine, bio je poznat policiji, ali kao sitni kriminalac. Za takva je djela od 2004. do 2010. godine bio osuđivan osam puta, ali bez zatvorske kazne. Više čitajte ovdje.

10.45 sati - U automobilu za koji se sumnja da je korišten za napade pronađeni su oružje i otisci, objavila je francuska televizija BFMTV, prenosi Guardian.

Crni Seat pronađen je u Montreuilu, istočnom predgrađu Pariza. Policija je u subotu izdala upozorenje za auto i upozorila i policajce i javnost da mu ne prilaze.

10.30 sati - Specijalne policijske snage bit će raspoređene po najvažnijim ulicama u Velikoj Britaniji nakon pariškog masakara, javljaju britanski mediji.

Jedan od posjetitelja koncerta grupe Eagles of Death Metal u pariškoj dvorani Bataclan, tijekom kojega se u petak navečer dogodio krvavi teroristički napad, objavio je snimku početka pucnjave. Možete je pogledati ovdje.

10.05 sati - Zamjenik ruskog ministra vanjskih poslova Sergej Rjabkov izjavio je u nedjelju na marginama summita G20 u Turskoj da bi napadi u Parizu mogli promijeniti prioritete u Washingtonu i drugim prijestolnicama NATO-a.

- Svijet se mijenja i ovaj šok, događaji u Parizu vjerojatno će... malo promijeniti prioritete naših kolega u Washingtonu i drugim prijestolnicama NATO-a - rekao je Rjabkov odgovarajući na pitanje novinara hoće li ovaj napad dovesti do približavanja SAD-a i Rusije.

9.55 sati - Francuske vlasti zatražile su posredstvom Interpola od Bosne i Hercegovine (BiH) informacije o određenim osobama koje nisu njezini državljani zbog sinoćnjih terorističkih napada u Parizu, objavljeno je večeras u Sarajevu nakon sastanka Udarne skupine za borbu protiv terorizma koju čine vodeći ljudi sigurnosnih agencija, pravosuđa i izvršne vlasti.

"Posredstvom Interpola razmjenjujemo s njima (Francuskom) informacije i zajedno tragamo za određenim brojem osoba za koje oni imaju indicije da su umiješane u terorističke napade u Parizu. To se ne odnosi na državljane BiH ili strance koji imaju bilo kakvu vezu s BiH", rekao je na konferenciji za novinare ministar sigurnosni BiH Dragan Mektić. Ministar je prije samoga sastanka ustvrdio za medije da u BiH postoje teroristička uporišta koja prijete uništiti državu, zbog čega u BiH postoji stalna teroristička prijetnja.

9.50 sati - Čelnik njemačke obavještajne službe BfV Hans-Georg Maassen pozvao je na provođenje sustavnih propisanih procedura u postupanjima prilikom svakodnevnog dolaska tisuća izbjeglica u Njemačku, izjavivši da ekstremisti mogu iskoristiti povremeno kaotičnu situaciju. "Moguće je da ima terorista među izbjeglicama, ali smatramo to manje vjerojatnim", rekao je Maassen u intervjuu koji je objavilo nekoliko lokalnih novina u nedjelju. Više čitajte ovdje.

9.18 sati - Automobil koji su koristili napadači na niz restorana i barova u Parizu pronađen je u istočnom predgrađu Montreuil, javlja radio Europe 1.

La deuxième voiture des terroristes retrouvée à Montreuil https://t.co/rucTr4EZuy pic.twitter.com/ePC5vmlnIF — Europe 1 (@Europe1) November 15, 2015

Polako se otkrivaju identiteti ljudi koji su poginuli u napadima. Više čitajte ovdje.

9.05 sati - Džihadist Islamske države raznio se na jugu Turske, ozlijeđeno je četvero policajaca. U Turskoj se u Antalyji u ponedjeljak i utorak održava sastanak G-20 skupine država

8.58 sati - AFP javlja, pozivajući se na pravosudni izvor, da je uhićeno šest članova obitelji identificiranog napadača.

8.30 sati - Dvoje napadača imalo je između 15 i 18 godina, rekao je forenzički izvor za Europe 1, prenosi RT.

8.15 sati - Francuska policija identificirala je jednog od napadača samoubojicu, utvrdivši da je riječ o Ismael Omar Mastefaiju, francuskom državljaninu iz južnog predgrađa Pariza Courcouronnes, objavili su francuski mediji.

Smatra se da je on jedan od trojice bombaša samoubojica koji su upali u koncertnu dvoranu Bataclan i ubili najmanje 89 ljudi.

Francuski istražitelji kazali su da je Mostefai identificiran pomoću otiska prsta.

Smatra se da je Mostefai proveo nekoliko mjeseci u Siriji tijekom zime 2013./2014. Rođen je 21. studenog 1985. godine i ima dva brata i dvije sestre. Sumnja se da je jedan od njegove braće drugi napadač u Bataclanu, no istražitelji to još nisu potvrditi, pišu mediji.

Policija je uhitila oca i jednog njegovog brata te im pretražila kuće.

8.00 sati - Više desetaka sirijskih pobunjeničkih skupina u subotu je snažno osudilo napade Islamske države u Parizu kao napade "protiv ljudskih vrijednosti", objavili su u zajedničkom internetskom priopćenju.

Istovremeno su sirijski aktivisti, izbjeglice i civili u ratom razorenoj zemlji izrazili solidarnost s Francuskom u postovima na društvenim mrežama.

7.00 sati - Atentati u Parizu borba su između ekstremizma i pristaša demokratskih vrijednosti a ne borba između islamskog i zapadnog svijeta, rekao je u subotu glavni tajnik NATO-a Jens Stoltenberg.

U razgovoru za francusku agenciju France presse, Stoltenberg je rekao da će ti napadi samo pojačati odlučnost demokratskog svijeta koji će na kraju odnijeti pobjedu jer njeguje "više vrijednosti".

>> Detaljni tijek jučerašnjih događaja pročitajte ovdje

>> Supruga ubijenog Hrvata apelira: A sada proslavimo Milkov život!

>> Terorist sa sirijskom putovnicom nakon Grčke prošao kroz Opatovac